Pirmsskola 5 gadi

Tēma: Cilvēki, kuri mums palīdz

1. nodarbība - Kurš var mums palīdzēt?

**Nodarbības atsegums**

**Plānotie bērnam sasniedzamie rezultāti**

***Bērnam veidojas priekštats par to,***

* kuru profesiju pārstāvji sniedz palīdzību cilvēkiem un kā viņi to dara, kādi tikumi viņiem ir vajadzīgi;
* kur viņi var saņemt padomu (piemēram, ģimenē, skolā un/vai citur);
* kā un kad meklēt palīdzību un ar kuriem pieaugušajiem skolā runāt, ja bērniem ir bažas par savu veselību;
* kā izteikt pateicību cilvēkiem, kuri mums palīdz.

***Bērnam sākas veidoties morālais ieradums***

* izrādīt cieņu pret dažādu profesiju pārstāvjiem, kas sniedz palīdzību cilvēkiem;
* atbildīgi izvērtēt situāciju un pieņemt lēmumu, kad, kur un kā meklēt palīdzību.

**Nodarbībā aplūkotās vērtības un tikumi**

|  |  |  |
| --- | --- | --- |
|  | **No Pirmsskolas izglītības vadlīnijām** | **Papildus no programmas “e-TAP”** |
| **Vērtības** | Cilvēka cieņa, dzīvība | Rūpes, atbildība, miers |
| **Tikumi** | Gudrība, laipnība, atbildība | Izpalīdzība, zinātkāre, pateicīgums |

**Atslēgvārdi:** ārsts, medmāsa, policists, sētnieks, ugunsdzēsējs, skolotājs, atpazīt, formastērps, ārkārtas situācija.

**Mācību materiāli:**

* ārsta, skolotāja utt. – attēli – slaids (1. materiāls);
* atbilstības uzdevums (2. materiāls);
* attēlu kartītes (3. materiāls - izvēles).

**Atslēgas jautājumi:**

1. Kuri cilvēki mums var palīdzēt?
2. Kā viņi var mums palīdzēt?
3. Kā mēs varam pazīt šos cilvēkus?
4. Kādi tikumi, tavuprāt, vajadzīgi cilvēkiem, kuri mums palīdz? Kā viņi parāda šos tikumus?

**Iepriekšējā sagatavošanās.** Ja jums grupas telpā nav interaktīvās tāfeles, tad, lai īstenotu 1. aktivitāti, būs nepieciešams izdrukāt un sagriezt attēlu kartītes (3. materiāls - izvēles).

Bērna un skolotāja darbības plānotā rezultāta sasniegšanai

Ierosme. Kuri cilvēki mums var palīdzēt?

[1. materiāls]Parādiet bērniem attēlus ar ārstu/medmāsu, policistu, sētnieku, ugunsdzēsēju un skolotāju. Lūdziet bērniem pāros pārrunāt šos jautājumus un tad dalīties ar savām idejām grupā:

* Ko šie cilvēki dara?
* Kā viņi palīdz citiem cilvēkiem?
* Kādi tikumi viņiem vajadzīgi, lai darītu savu darbu?
* Kā es varu šos cilvēkus atpazīt/kur šie cilvēki strādā?

Sniedziet informāciju par kādu no profesijām, ja bērni to nezina.

Kolēģu komentāri:

“Bērni vēlējās izteikties. Un katrs jauns bērna viedoklis rada jaunu jautājumu.”

“Jāieplāno vairāk laika, lai katrs spētu izteikties.”

“Bērni viegli saprata par cilvēkiem, kuri strādā mūsu iestādē, zināja, ka viņiem pateikties, bet sagādā grūtības par cilvēkiem, kuri var palīdzēt, piemēram, ja bērns apmaldījies veikalā.”

“Nodarbības ievaddaļu es novadīju ar apakšgrupu lielveikalā.”

1. aktivitāte. Pareizais cilvēks šim darbam

Cilvēki, ko mēs aplūkojām, ir attīstījuši īpašas prasmes, lai varētu mums palīdzēt. Ja mums nepieciešama palīdzība, mums ir jāsaprot, kurš cilvēks var mums palīdzēt.

* Kā mums var palīdzēt ārsts?
* Kā mums var palīdzēt policists?

[2. materiāls, 1.,2. slaids] Izskaidrojiet atbilstību spēli! Ja jums ir interaktīvā tāfele, tad attiecīgās situācijas ar attēliem savienojiet uz ekrāna, ja nē, tad izvietojiet grupas telpā izdrukātos attēlus [3. materiāls - izvēles], nolasiet situāciju un aiciniet bērnus nostāties pie situācijai atbilstošā attēla!

Kolēģu komentāri:

“Darbojamies visas dienas garumā.”

“Projektu realizējam visas nedēļas garumā, jo bērni nespēja izpildīt visus uzdevumus noteiktā laikā, to bija nedaudz par daudz.”

“Bērniem lietderīgi bija uzzināt, par ko iepriekš nebija aizdomājušies, kā katras profesijas pārstāvis var tev palīdzēt, kādās situācijās palīdzēt. Bērni nonāca pie secinājuma, ka dažreiz vienai situācijai, lai varētu tev palīdzēt, nepieciešams lūgt vairākiem cilvēkiem palīdzību, piemēram, deg māja - vajadzīgi ugunsdzēsēji, ārsti, pat policija.”

“Pievienoju papildus situācijas, kur jāizvēlas, kurš palīdzēs konkrētajā situācijā.”

“Papildināju ar vizuālo materiālu, kur parādīts, kādas lietas nepieciešamas, lai darītu šo darbu.”

“Izmantoju piedāvātos materiālus, apvienojot tos ar latviešu valodas elementiem - rakstības prasmju attīstību.”

“Ļoti labi strādā sadarbībā ar mūsu gadījumā pašvaldības policiju, bijām ciemos, iedeva bērniem krāsojamas grāmatas, vestes un vēlāk sūtīja atbildi uz mūsu interviju.”

2. aktivitāte. Plakāti

Lūdziet bērniem izvēlēties vienu no cilvēkiem, par ko runājāt, un izveidot plakātu, atainojot:

* Kas ir šī cilvēka darbs?
* Kur viņš varētu strādāt?
* Kā viņš var mums palīdzēt?
* Kuri tikumi viņam nepieciešami?

Kopīgā noslēguma apspriede: kurš vēl mums skolā palīdz?

Mēs aplūkojām dažus cilvēkus, kas mums var palīdzēt, bet šādu cilvēku ir daudz vairāk! Vai vari izdomāt, kurš vēl tev var palīdzēt skolā vai apkārtējā sabiedrībā? Izlasiet dzejoli, lai rosinātu bērnos idejas!

Skolā ienāk apkopēja,  
Izmazgā šeit grīdu,  
Ar slotu griežas straujā dejā,  
Līdz grīda ir šeit tīra.  
  
Sekretāre mundrā balsī  
Atbild simtiem zvanu,  
Viņu darbā nemitīgā  
Visu dienu manu.  
  
Tad pastnieks klusi pieklauvē  
Pie mūsu nama durvīm,  
Tas katru dienu apmeklē  
Puspilsētu kā burvis.  
  
Pavāri klāj bērniem galdu,  
Maizi, zupu, saldo liek,  
Bērni tūdaļ ēd ar baudu  
Un tad skaļi teic: “Paldies!”

**Aiciniet bērnus domāt -** kā mēs varam pateikties šiem cilvēkiem? Kopīgi diskutējiet!

**Papildmateriāli:**

* Profesijas Valsts ugunsdzēsības un glābšanas dienestā <https://www.vugd.gov.lv/lv/profesijas-valsts-ugunsdzesibas-un-glabsanas-dienesta>
  + Darba lapa pirmsskolai (3 - 5 g.) <https://www.vugd.gov.lv/lv/media/4509/download>
  + Darba lapa pirmsskolai (6 - 7 g.) <https://www.vugd.gov.lv/lv/media/4512/download>
  + Darba lapas pirmsskolai 6 - 7 g. atbildes <https://www.vugd.gov.lv/lv/media/4515/download>
  + PowerPoint prezentācija “Profesijas Valsts ugunsdzēsības un glābšanas dienestā” <https://www.vugd.gov.lv/lv/media/4497/download>
* Daugavpils 27. pirmsskolas izglītības iestādes skolotājas Oksana Žerebkova un Irina Kozela piedāvā integrēto nodarbību “Vienmēr steidzas palīgā” par profesijām, kuras saistītas ar cilvēku glābšanu (Žurnāls “Pirmsskola” Nr. 19 (51); 29. 12. 2017., 13.-16.lpp.) <https://e-biblioteka.liepu.lv/magazine/download/182>
* Informatīvais materiāls vecākiem bērnu pilsoniskajā un patriotiskajā audzināšanā. Materiālu apkopoja Daugavpils pilsētas 1.pirmsskolas izglītības iestādes vadītājas vietniece Kristīna Ivancova. <https://www.izglitiba.daugavpils.lv/Media/Default/file/=2012/BIC/180207_Inform_materials_I_love.pdf>
* Ugunsdzēsēju un glābēju diena (33.lpp.), t. sk. interesanti fakti par ugunsdzēsēju un glābēju ikdienu.
* Policijas darbinieku diena (70.lpp.).